
Forord om en forskrekkelse

Etter 40 års sjelesørgerisk arbeid er jeg forferdet over den summen av lidelser psykopater påfører kristne enkeltpersoner, grupper og menigheter. Jeg er også forskrekket over at det tales så lite i klartekst om disse tingene av dem som både er kristne og fagfolk på området.

Unntak finnes!

Tollak B. Sirnes, kristen psykiater, virksom i Bergen, har skrevet to bøker om emnet: Sett de undertrykte fri og Kan kjærligheten overvinne alt? Det finnes også en bok av Ingjald Nissen med tittelen Psykopatens diktatur. Særlig innledningskapittelet er treffende i sin karakteristikk av denne typen maktmennesker som vi skal se nærmere på i denne boken..

Men hva sier sjelesørgerne?

Hva vet man på de kristne familierådgivningskontorene?

Hva svares det i SOS-telefonene?

Så vidt jeg skjønner, blir psykopatenes ofre sjelden tatt på alvor. I mange tilfeller blir de utmanøvrert allerede i innledningsfasen, dersom de våger å søke hjelp, og undertrykkerne får greie på det.

I Andre Korinterbrev skriver Paulus om falske apostler, og han beskriver lammelsen som har grepet menigheten og dens ledere når det gjelder disse: «For dere tåler jo at noen gjør dere til slaver, utnytter og fanger dere, behandler dere overlegent, slår dere i ansiktet» (2 Kor 11,20).

Dette skjer med våre brødre og søstre i Kristus rundt om i hjemmene, i de små kristne fellesskapene og menighetene. Gang på gang har jeg spurt meg selv: Gjelder ikke hyrdetjenesten også for psykopatenes ofre? Det står jo: «Vær hyrde for den Guds flokk som dere har hos dere! Ha tilsyn med den» (1 Pet 5,2). Det sies jo også at vi skal ta oss av de svake (l Tess 5,14). Og at vi «som er sterke, må bære de svakes svakheter» (Rom 15,1).

For meg ser det ut som om hele dette veldige problemområdet er tåkelagt. Det virker som om lederne er grepet av lammelse. Iblant lurer jeg på om hyrdene er like redde som flokken, og hvis det er tilfelle, skal jeg ikke bebreide noen. For ingen ting – bortsett fra Satan selv – er så skremmende som når disse glupske ulvene trenger inn blant oss (Apg 20,29).

I denne nye og utvidede utgaven kan det heldigvis legges til at situasjonen har blitt bedre de siste årene. Stadig flere forstår nå disse problemene.

